Rekordbedrag vir dié pienk diamant betaalDie diamant van 18.96 karaat (Foto: Martial Trezzini/Keystone via AP, file) Die afslaers Christie’s het Dinsdag die “Pink Legacy”-diamant vir meer as $50 miljoen (byna R720 miljoen) verkoop. Dit is ŉ nuwe wêreldrekord per karaat vir ŉ pienk diamant. Christie’s het gesê die bekroonde juwelier Harry Winston het die diamant gekoop. Die verwagte verkoopprys was tussen $30 miljoen en $50 miljoen vir die vierkantig geslypte steen van byna 19 karaat. Die diamant was deel van Christie’s se herfsveiling in Genève en daar was ŉ dawerende applous toe die hamer die bod op $44,5 miljoen (koperspremie en ander fooie uitgesluit) toegeslaan het. Die koper het uiteindelik $50.375 miljoen (fooie ingesluit) betaal. Die steen het aanvanklik aan die Oppenheimer-familie behoort en Christie’s het gesê dit is een van die stene wat chemies die suiwerste is – met bitter min indien enige stikstof. Rahul Kadakia, hoof van internasionale juweliersware by Christies, het gesê die afslaers het in sy geskiedenis van 251 jaar slegs vier diamante verkoop wat meer as 10 karaat geweeg en dieselfde kleur was. Francois Curiel, voorsitter vir Christie’s in Europa, het die steen die “Leonardo da Vinci” van diamante gedoop. “Die ‘Pink Legacy’, wat teen $2,6 miljoen per karaat verkoop is, is ŉ nuwe rekord. Die vorige rekord was $2,1 miljoen, maar vir ŉ groter steen (meer as 50 karaat).” Die afslaers Sotheby’s hou Woensdag ŉ veiling in Genève waar juwele, wat in ŉ stadium aan Franse koningin Marie Antoinette behoort het en in 200 jaar nie in die publiek te sien was nie, aangebied sal word.